Пшыхь гукъинэж
Шэджэм районым хыхьэ Лашынкъей къуажэм ЩэнхабзэмкIэ и унэм иджыблагъэ пшыхь гукъинэж щекIуэкIащ. Ар къызэрагъэпэщащ IуэхущIапIэм и режиссёрхэу Мэлай Борисрэ Бейтыгъуэн Жамболэтрэ.
Пшыхьыр IыхьитIу гуэшауэ щытащ. Япэм щагъэлъэгъуащ IутIыж Борис и «ГушыIэ махуэ апщий» пьесэм къытращIыкIа спектаклыр. «ГушыIэр Тхьэм и щIасэщ», жыхуиIэращи, кърихьэлIахэм лэжьыгъэр хуабжьу ягу дыхьащ. Абы щыджэгуащ Нэгъуейхэ Замир, Миланэ, Замирэ, Къущхьэ Алинэ, КIэбышэ Астемыр сымэ.
ЕтIуанэ Iыхьэр концертым хухахащ. Абы хэтащ уэрэджыIакIуэ ныбжьыщIэхэу ДыщэкI Азрэт, Хьэгъэжей Аслъэн, Къэрмокъуэ Тимур, Къуэдзокъуэ Таирэ, Къуэныкъуей Динарэ сымэ.
Зэхыхьэм ирагъэблэгъащ УФ-м и СурэтыщIхэм я зэгухьэныгъэм хэт художник Iэзэ Жылэ Анатолэ, Шэджэм район администрацэм щэнхабзэмкIэ и управленэм и лэжьакIуэ Мамрэш Аслъэн, Музыкэ къэрал театрым и режиссёр Дэба-гъуэ Роман сымэ, нэгъуэщIхэри.
Жылэ Анатолэ фIыщIэ яхуищIащ пшыхь гукъинэжыр къызэзыгъэпэщахэмрэ абы хэтахэмрэ икIи и гуапэу къыхигъэщащ апхуэдэ зэхыхьэхэр къуажэдэсхэм я дежкIэ зэрыщхьэпэр, мыхьэнэшхуэ зэраIэр.
ТЕКIУЖЬ Заретэ.
